33. schôdza NR SR - 12.deň - A. dopoludnia
Dátum: 2025-04-11
Poslanec: Galko, Ľubomír (SLOVENSKO)
Druh vystúpenia: Vystúpenie v rozprave

8. Ďakujem pekne. Dámy a páni, rád by som sa vyjadril tiež v rozprave k tomuto nášmu návrhu. Obmedzenie vlastníckych práv vlastníkov nehnuteľností štátom dotknutým výstavbou strategických investícií by malo byť prípustné len v záujme takpovediac veľkého cieľa, ktorý svojím významom odôvodňuje takýto zásah. A na tom by sme mohli nájsť zhodu aj v koalícii aj v opozícii, a dnes tomu tak nie je. Ja som preto rád, že experti z hnutia Progresívne Slovensko a strany DEMOKRATI v rámci spolupráce pripravili toto riešenie vo forme návrhu zákona, ktoré predniesla kolegyňa poslankyňa Stohlová, ako súčasný legislatívny rámec zlepšiť. Čo ja osobne pokladám za dôležité a prospešné zároveň, je aj to, že nami navrhnuté riešenie nielen zužuje, zmenšuje potenciálny obsah strategických investícií a tým aj počet zásahov štátu do práv vlastníkov nehnuteľnosti, ale zároveň aj zvyšuje transparentnosť celého procesu, či už napríklad prostredníctvom posilnenia jeho publicity, alebo povinného pripomienkového konania pre návrhy na vydanie osvedčenia o strategickej investícii a podobne. Chcem podotknúť, že jeden zo stimulov k návrhu tohto zákona bolo aj to, čo sa udialo okolo situácie pri zámere vybudovať prečerpávaciu vodnú elektráreň Látky - Málinec. Tam sa to totiž, vieme, ako to tam fungovalo. Pieklo sa to tam pod pokrievkou, pokútne, v tichosti a bolo len šťastie, že aj náš enviroexpert Michal Kiča sa do toho obul, narobil okolo toho vietor. Ľudia v kraji, ktorých sa to enormne týka, totiž o ničom nevedeli, ani len netušili, že čo sa deje. Aj keď tento nerovný súboj s ministerstvom životného prostredia ešte stále nemajú tamojší občania vyhratý, sme už dnes výrazne ďalej, a oni svoj boj zvádzajú. A nemuselo to tak byť, ak by bolo celé konanie transparentnejšie. Dnes sa ukazuje, že sme mali pravdu, a že bolo správne byť na poplach. V súčasnosti, dokonca strana DEMOKRATI disponuje oficiálnym stanoviskom Stredoslovenskej vodárenskej prevádzkovej spoločnosti, z ktorého vyplýva, že vybudovanie prečerpávacej vodnej elektrárne Látky - Málinec v parametroch pretláčaným ministrom Tarabom by ohrozilo prístup približne 63-tisíc obyvateľov Stredného Slovenska... (Prerušenie vystúpenia časomerom. Technická chyba.) Raši, Richard, predseda NR SR Poprosím, prideľte slovo pánovi poslancovi. Galko, Ľubomír, poslanec NR SR (Reakcie z pléna.) A to ešte tu mám horšie veci aj na Tarabu a na toto, to ma rovno vyženú odtiaľto. Dobre, takže v súčasnosti strana DEMOKRATI disponujú oficiálnym stanoviskom Stredoslovenskej vodárenskej prevádzkovej spoločnosti, z ktorého vyplýva, že vybudovanie prečerpávacej vodnej elektrárne Látky - Málinec v parametroch pretláčaným ministrom Tarabom by ohrozilo prístup približne 63-tisíc obyvateľov stredného Slovenska k pitnej vode. Ako spodná nádrž budúcej prečerpávacej vodnej elektrárne má totiž slúžiť súčasná vodárenská nádrž Málinec, čo by však podľa stanoviska Stredoslovenskej vodárenskej prevádzkovej spoločnosti mohlo viesť k obmedzeniu alebo úplnému zastaveniu dodávok pitnej vody z tohto zdroja. My dokonca disponujeme informáciou, že zvažovaným môže byť úplne vyradenie Málinca ako vodárenského zdroja. Pri zámere prečerpávacej vodnej elektrárne DEMOKRATI od začiatku upozorňovali, že Tarabov zámer prečerpávačky na Látkach je nezlučiteľný s funkciou zásobovania pitnou vodou z Málineckej nádrže. Naše obavy potvrdilo najnovšie, ale už aj oficiálne stanovisko Stredoslovenskej vodárenskej prevádzkovej spoločnosti z 28. marca, ktorým disponujeme. Prevádzkovateľ vodárenskej nádrže Málinec upozorňuje na riziko vírenia dnových sedimentov, čo môže viesť k zhoršovaniu kvality surovej vody najmä v ukazovateľoch zákal, farba, absorbancia, železo a mangán. A v najhoršom prípade môže byť úprava a dodávka vody do siete na nevyhnutý čas obmedzená, respektíve zastavená. Na mieste je aj obavy z úniku prevádzkových kvapalín z čerpadlovej techniky ako ropné látky, oleje, či mazivá, ktoré môžu spôsobiť vážnu kontamináciu surovej vody. Ešte závažnejšie sú informácie, ktoré sa k nám dostali z viacerých zdrojov. Tie nasvedčujú tomu, že zvažovaným scenárom by mohla byť dokonca zmena účelu využitia existujúcej nádrže v Málinci z vodárenskej na viacúčelovú. To by prakticky znamenalo, že ako zdroj pitnej vody by sa naďalej už nemohla využívať. Každý súdny vodohospodár uznáva, že v čase klimatickej krízy má zásobovanie obyvateľstva pitnou vodou najvyššiu prioritu. Takéto plány však idú priamo proti záujmom 63-tisíc obyvateľov okresov Lučenec, Veľký Krtíš a Poltár, ktorí sú od vodárenskej nádrže Málinec závislí. Určite ani pán Taraba, ani nikto iný by nechcel piť vodu s prímesou ropných látok, prečo by ju potom mali piť obyvatelia stredného Slovenska. A teraz si dovolím byť trocha osobný, minister Taraba zatiaľ za dlhé mesiace nenašiel odvahu, aby sa išiel postaviť zoči voči ľuďom na Podpoľanie a vysvetliť im, prečo majú prísť o domovy, o svoje usadlosti a o pitnú vodu, a našiel si čas na to, aby vycestoval do Rakúska, natočil si dokonca video o neskonalých prínosoch prečerpávacích elektrárni, ale medzi ľudí na to Podpoľanie nešiel. To je hanebné a je to zbabelé. A pri tom všetkom nesmieme zabudnúť na pôsobenie ministra dopravy Ráža, pretože on je gestorom zákona o strategických investíciách, ktorý sme teraz nútení novelizovať. Minister Ráž stojac po boku predstaviteľov samospráv, nás minulý rok na tlačovej konferencii uisťoval, parafrázujem, že sa nemusíme obávať, že jeho zákon by mohol byť zneužitý na výstavbu nezmyselných priehrad. Tak dnes vidíme, ako vážne môžeme brať jeho slová. ===== 8-2 DEMOKRATI upozorňovali na obrovské riziká a priestor na zneužitie hneď ako minister váš návrh zákona predstavil. Minister dopravy to ignoroval. V hromadných pripomienkach sa aspoň podarilo dostať do zákona zmenu, aby strategické investície museli byť v súlade s územným plánom dotknutých obcí, avšak minister Taraba dokázal so svojou megalomanskou prečerpávačkou porušiť aj toto ustanovenie zákona o strategických investíciách. Je smutné, že vládna koalícia častokrát predkladá príšerné zákony, ale ani tie nie je schopná rešpektovať. Minister Ráž sa darmo môže teraz tváriť, že prípad Málinec s tým nič nemá. Je to totiž jeho zákon o strategických investíciách, ktorý umožnil takto devastačne zasiahnuť do života obyvateľov na Podpoľaní. Pretože hoci návrh na vyhlásenie strategickej investície v prípade prečerpávačky schválený zatiaľ nebol, jeho hrozba visí nad obyvateľmi regiónu ako Damoklov meč. Najviac ma mrzí, že toto všetko sa deje a my tu dnes musíme byť kvôli megalomanským snom jedného nezodpovedného ministra. Dámy a páni, návrh, ktorý, návrh zákona, ktorý predkladáme, má za úlohu predchádzať aj takýmto situáciám, akým čelia obyvatelia Látok, Čechánok, Detvianskej Huty a po našich zisteniach aj 63-tisíc obyvateľov okresov Lučenec, Veľký Krtíš a Poltár. Je to dobrý návrh, zaslúži si podporu. Na záver už poviem len, že som rád, že experti z hnutia Progresívne Slovensko a strany DEMOKRATI v rámci spolupráce pripravili toto riešenie, ako súčasný legislatívny rámec zlepšiť, oceňujem túto spoločnú parlamentnú iniciatívu našich dvoch politických subjektov. Je to prvá iniciatíva takéhoto druhu a verím, že nie posledná. Tém a problémov v oblasti životného prostredia, ktoré je potrebné odstraňovať, riešiť, je počas terajšej vlády a počas súčasného vedenia rezortu životného prostredia veľké množstvo, náš enviroexpert pán Kiča je v tejto oblasti mimoriadne aktívny. Samozrejme, verím, že táto naša spoločná iniciatíva bude možno aj inšpiráciou postupnému rozvinutiu spolupráce v iných oblastiach, čiže nezostane len v oblasti životného prostredia. Všade tam, kde vieme nájsť programové prieniky, má odborná spolupráca opozičných subjektov zmysel a je aj dobrým signálom pre občanov našej krajiny. Dámy a páni, dovoľujem si vás požiadať o podporu nášho návrhu. Ďakujem vám za pozornosť.